《新春郊行和韵》
明代·祁敏

腊去馀寒犹不堪，东风羸马踏晴岚。雪开远漠峰千百，春漏疏林花两三。

眼底物华频触兴，隔年诗债尚留惭。浮名岁岁长安道，何日归期马首南。

作者简介：祁敏，字惟学。东莞人。顺子。明孝宗弘治十五年（一五〇二）进士，授户部广西司主事。历升员外郎、郎中，卒。明嘉靖《广东通志》卷六一、民国《东莞县志》卷五七有传。